Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 208/09)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»Urueña«

PDO-ES-02485-AM01

Meddelelsesdato: 25.2.2022

BESKRIVELSE AF OG BEGRUNDELSE FOR DEN VEDTAGNE ÆNDRING

1. Udeladelse af betegnelsen »lagret« for rødvine

BESKRIVELSE:

Denne ændring vedrører punkt 2 i produktspecifikationen og punkt 4, litra a) og b), i enhedsdokumentet.

Udeladelse af betegnelsen påvirker ikke tilknytningen, da de organoleptiske og fysisk-kemiske egenskaber, der er fastsat i produktspecifikationen, ikke nødvendigvis er knyttet til lagringsprocessen og forbliver uændrede. Ændringen anses således for at være en standardændring, da den ikke svarer til nogen af de typer, der er anført i artikel 14, stk. 1, i Kommissionens delegerede forordning (EU) 2019/33.

BEGRUNDELSE:

I henhold til produktspecifikationen er det ikke obligatorisk at lagre rødvine, og udeladelsen af betegnelsen giver derfor mulighed for at markedsføre unge vine, da de særlige kendetegn ved vine med den beskyttede oprindelsesbetegnelse »Urueña« (BOB) bevares som fastsat i produktspecifikationen.

2. Ny definition af organoleptiske egenskaber efter vintype

BESKRIVELSE:

Nogle af de organoleptiske angivelser er blevet ændret.

Denne ændring vedrører punkt 2, litra b), i produktspecifikationen og punkt 4 i enhedsdokumentet.

Denne ændring justerer beskrivelsen af de organoleptiske egenskaber, så de bedre kan vurderes ved en sensorisk analyse. Den medfører ikke en væsentlig ændring af produktet, som bevarer de kendetegn og den profil, der er beskrevet i tilknytningen, og som skyldes samspillet mellem naturlige og menneskelige faktorer. Ændringen anses således for at være en standardændring, da den ikke svarer til nogen af de typer, der er anført i artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Formålet med dette ændringsforslag er i det væsentlige at give en organoleptisk beskrivelse af de vine, der hører under betegnelsen, som gør det lettere mere præcist at knytte egenskaberne til de deskriptorer, der kan vurderes af et smagspanel i henhold til kriterierne i ISO 17025-standarden. Intensitet eller nuancer for nogle af deskriptorerne er ligeledes blevet ændret for bedre at tilpasse dem til markedspræferencerne (f.eks. rosévinenes farve eller rødvinenes farveintensitet). Ordlyden i afsnittet om tilknytningen er ændret en smule for at sikre overensstemmelse med den nye beskrivelse.

3. Ændring af visse aspekter vedrørende vinfremstillingsmetoder (dyrkningsmetoder)

BESKRIVELSE:

— Kravet om bladbeskæring (dvs. sommerbeskæring) er blevet slettet. Vinstokkene bør kun beskæres, hvis det er nødvendigt.

— Erklæringen om, at skadedyrsbekæmpelse udføres efter forudgående analyse, er blevet slettet.

— Henvisningen vedrørende sammenhængen mellem perfekt modning af druerne og balancen mellem alkoholindhold og syreindhold udgår.

— Forpligtelsen til regelmæssigt at kontrollere modningsgraden fra modningens start udgår.

Denne ændring berører punkt 3, litra a), i produktspecifikationen og punkt 5 i enhedsdokumentet.

Med ændringen tilpasses ordlyden i afsnittet om dyrkningsmetoder, så krav, der er standardpraksis ved vindyrkning, udgår. Ændringen medfører ingen væsentlige ændringer af det beskyttede produkt, og produktet bevarer de egenskaber og kendetegn, der er beskrevet under tilknytningen, som skyldes en kombination af miljømæssige og menneskelige faktorer. Ændringen anses således for at være en standardændring, da den ikke svarer til nogen af de typer, der er anført i artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Hvad angår bladbeskæring, er det en logisk ændring, for selv om det er almindelig praksis, bør det kun ske efter behov. Med hensyn til de øvrige forhold anses de som almindelig praksis på alle vindyrkningsarealer af god kvalitet. Balancen mellem alkoholindhold og syreindhold er et grundlæggende krav, der gælder for den råvare, der anvendes til fremstilling af kvalitetsvin. Da der ikke er tale om krav, der er specifikke for denne BOB, behøver de ikke udtrykkeligt at indgå i produktspecifikationen.

4. Ændring af visse aspekter vedrørende vinfremstillingsmetoder (ønologisk fremgangsmåde)

BESKRIVELSE:

— Kravet om separat fremstilling af vin af forskellige sorter udgår.

— Det præciseres nu, at udblødning inden gæring skal vare mindst 24 timer for rødvine i stedet for »mellem 24 og 48 timer« som tidligere angivet.

— For rosévine er henvisningen til »pellikulær« udblødning ændret til »inden gæringen«.

Denne ændring berører punkt 3, litra b), i produktspecifikationen og punkt 5 i enhedsdokumentet.

Denne ændring påvirker ikke produktets væsentlige egenskaber, og den har samtidig til formål at gøre produktionstrinnene for kvalitetsvin på vingården mere strømlinede og fleksible. Ændringen anses således for at være en standardændring, da den ikke svarer til nogen af de typer, der er anført i artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Ændringerne gør det muligt at tilpasse vinfremstillingsprocesserne til den aktuelle fremgangsmåde på vingården. En række uforholdsmæssigt restriktive krav, der ikke påvirkede vinens kvalitet, såsom at holde vinfremstillingen adskilt for forskellige sorter og at begrænse den maksimale udblødningstid, er nu blevet lempet. Fjernelsen af kravet om, at udblødningen skal være »pellikulær«, giver mulighed for, at en anden type udblødning (dvs. kulsyre) kan anvendes inden gæring.

5. Ajourføring af produktbeskrivelserne

BESKRIVELSE:

Som allerede forklaret under ændring 2 er en sætning i punkt 9.b, »Produktets egenskaber« blevet ændret for at bringe den i overensstemmelse med den nye organoleptiske beskrivelse.

Denne ændring berører punkt 9, litra b), i produktspecifikationen og punkt 8 i enhedsdokumentet.

Denne ændring påvirker ikke tilknytningen. Det er udelukkende en ændring af ordlyden for at bringe den i overensstemmelse med den nye organoleptiske beskrivelse. Ændringen anses således for at være en standardændring, da den ikke svarer til nogen af de typer, der er anført i artikel 14, stk. 1, i Kommissionens delegerede forordning (EU) 2019/33.

BEGRUNDELSE:

Teksten under tilknytning skal stemme overens med den nye organoleptiske beskrivelse.

6. Ændring af afsnittet om det organ, der er ansvarligt for kontrol af produktspecifikationen

BESKRIVELSE:

Det præciseres, at det organ, der har til opgave at kontrollere produktspecifikationen, er et kontrolorgan, der opfylder kravene i ISO 17065-standarden, og som Instituto Tecnológico Agrario de Castilla y León [instituttet for landbrugsteknologi i Castilla y León] uddelegerer opgaver til vedrørende »Urueña« (BOB).

Denne ændring vedrører punkt 9, litra b), i produktspecifikationen, men den vedrører ikke enhedsdokumentet.

Ændringen medfører ikke ændringer af produktet, og den svarer ikke til nogen af de typer ændringer, der er anført i artikel 14, stk. 1, i Kommissionens delegerede forordning (EU) 2019/33. Der er derfor tale om en standardændring.

BEGRUNDELSE:

Forbedring af ordlyden i det pågældende afsnit.

ENHEDSDOKUMENT

1. Betegnelse(r)

Urueña

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. VIN — Rosévine

KORTFATTET TEKSTBESKRIVELSE

Rosévinenes farve varierer fra løgskal til hindbærrød uden uklarheder. Ingen fejl i duften med aromaer af frisk frugt og/eller blomster- og/eller karamelnoter. De er friske i smagen med god balance mellem alkohol og syrlighed og en mellemlang til lang eftersmag.

De analytiske parametre, der ikke er fastsat i dette dokument, skal være i overensstemmelse med de gældende regler.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12,5 Minimalt totalt syreindhold 60,00 i meq/l Maksimalt indhold af flygtige syrer (i meq/l) 16,7 Maksimalt totalt svovldioxidindhold (i mg/l): 180

2. VIN — rødvin

KORTFATTET TEKSTBESKRIVELSE

Rødvinene er klare eller let uklare med en farve, der varierer fra purpurrød til teglrød. Ingen fejl i duften, aromaer af røde og/eller sorte frugter med krydrede og/eller balsamiske noter ved lagring på træfade. Ingen skævhed i alkohol- og syreindholdet i smagen, fyldig og mellemlang til lang eftersmag.

De analytiske parametre, der ikke er fastsat i dette dokument, skal være i overensstemmelse med de gældende regler.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 13,00 Minimalt totalt syreindhold 60,00 i meq/l Maksimalt indhold af flygtige syrer (i meq/l) 20,00 Maksimalt totalt svovldioxidindhold (i mg/l): 150

5. Vinfremstillingsmetoder

5.1. Specifikke ønologiske fremgangsmåder

Dyrkningsmetoder

Beplantningstætheden skal være mindst 3 000 planter pr. hektar.

Sporebeskæringsmetoden skal anvendes, og om nødvendigt kan stammerne sommerbeskæres for at regulere afgrødebelastningen og balancen mellem bladareal og afgrødevægt.

Der skal anvendes et drypvandingssystem.

Der skal indføres integrerede teknikker til bekæmpelse af skadegørere.

Kun sunde druer må anvendes til »vino de pago« [vin fra én vingård].

Særlig ønologisk fremgangsmåde

Druerne skal udvælges på forhånd, inden de kommes i gæringstankene.

Rosévine: kold pellikulær udblødning og gæring ved kontrolleret temperatur.

Rødvine: udblødning i forbindelse med forgæring ved en temperatur på under 10 °C i mindst 24 timer. Gæring ved kontrolleret temperatur.

Der skal anvendes lodrette eller pneumatiske eller hydrauliske presser.

Lagringen skal ske på franske eller amerikanske egetræsfade.

Relevant restriktion vedrørende vinfremstillingen

Maksimalt ekstraktionsudbytte: 70 liter pr. 100 kg druer.

5.2. Maksimumsudbytter

8 000 kg druer pr. hektar

56,00 hl pr. hektar

6. Afgrænset geografisk område

Det geografiske område for »Urueña« (BOB) ligger i kommunen Urueña i provinsen Valladolid. Det er et ubrudt areal på 78 hektar, der er afgrænset af følgende markidentifikationssystemreferencer (LPIS) (*):

Polygon 1: parcel 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 og 10120.

Polygon 8: jordstykke 2 med parcel 101 og jordstykke 1 med parcel 9001.

De parceller, som ansøgeren ejer, er følgende: parcel 114, 117, 121, 123, 124, 125, 127, 128, 132, 133, 168, 5158 og 5159 i polygon 1, jordstykke 2 med parcel 101 og jordstykke 1 med parcel 9001 i polygon 8.

(*) Da markidentifikationssystemet er genstand for ajourføringer, skal det bemærkes, at der er tale om henvisninger til 2020-versionen.

7. Druesort(er)

CABERNET SAUVIGNON

MERLOT

SYRAH

TEMPRANILLO — TINTA DEL PAIS

8. Tilknytning til det geografiske område

8.1. Det geografiske områdes karakteristika. Naturbestemte faktorer

De geologiske og morfologiske karakteristika samt jordbunds- og klimaforholdene i det geografiske område, der er afgrænset i punkt 6, er ensartede og adskiller sig fra de omkringliggende områders karakteristika og forhold, som der vil blive redegjort for i det følgende. Det passer til beskrivelsen af det, der traditionelt benævnes »pago« eller »vingård«, nemlig ét ubrudt jordstykke, der traditionelt anvendes til dyrkning af vinstokke, og som har sine egne jordbundsforhold og mikroklimatiske karakteristika, der adskiller det fra de omkringliggende områder. Dets ensartethed og særpræg er normalt betinget af forekomsten af fysiske karakteristika som floder, vandløb og andre karakteristika, der kendetegner landskabet, eller af en kombination af særlige karakteristika, der findes i området, men ikke i de omkringliggende områder. Navnlig med hensyn til den beskyttede oprindelsesbetegnelse »Urueña« afgrænses området af de vandløb, der udgøres af floden Sequillo og de mindre vandløb Ermita og Veterinario. De naturlige faktorer, der har indvirkning på dette afgrænsede område, er følgende:

Det afgrænsede område ligger i kommunen Urueña, som er beliggende i Duero-flodbækkenet, på det sted, hvor floden Sequillo (en biflod til floden Valderaduey) løber sammen med vandløbet Ermita. Det område, der ligger nordvest for Urueña, er en slette i en højde af 710-720 meter over havets overflade med dybdekurver, der forløber næsten parallelt med floden Sequillo mod nord.

Urueña er beliggende i den selvstyrende region Castilla y León, der er den tredjestørste i Spanien målt på vindyrkningsareal, og tilhører provinsen Valladolid, hvor der findes fem oprindelsesbetegnelser. Urueña ligger derfor i et område, der er meget velegnet til vindyrkning, og hvor miljøforbeholdene er meget gunstige for fremstilling af kvalitetsvine. Den historie og kultur, der er knyttet til vinavlen i området, samt vinavlernes entusiasme gør, at disse er rede til at tilpasse sig til eksisterende og fremtidige teknologier og metoder.

Resultaterne af den zoneundersøgelse med titlen »Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)« [undersøgelse af jordbundsforholdene og tilrettelæggelse af vindyrkningen i vindyrkningsområdet Urueña (Urueña, Valladolid)], som blev foretaget på stedet af et hold fra det polytekniske universitet i Madrid, omfatter en beskrivelse og en kortlægning af dette område, hvoraf konklusionen er følgende: »Skæringspunktet mellem de forskellige kort over de miljøfaktorer, der blev undersøgt (klima, klippetype, geologisk formation, hældningsgrad, orientering og jordbundsforhold), viser klart det geografiske miljøs særlige karakter og »Urueña« (BOB)-områdets egnethed til fremstilling af kvalitetsvine, da dets særlige miljøforhold gør, at det adskiller sig fra og udmærker sig i forhold til andre omkringliggende områder«. Disse egenskaber og karakteristika gælder ikke kun for de parceller, som ansøgeren ejer, og hvor der for øjeblikket dyrkes vin, men også for de tilstødende parceller, der tilsammen udgør det afgrænsede område.

8.2. Klima

Ifølge de data, der indsamles af den spanske vejrtjenestes vejrstationer i Castromonte og Villadefrades, det fuldt udbyggede observatorium i Valladolid (lufthavn) og de data, der er tilgængelige hos de landbrugsklimatiske stationer i Villapando og Medina de Rioseco, som tilhører SIAR-nettet (det landbrugsklimatiske informationssystem for kunstvanding), varierer temperaturaflæsningerne i regionen ikke meget, idet der registreres lavere nedbørsmængder i Monte de Urueña-bjergområdet og højere døgntemperaturer i dalene. Nedbørsmængden er generelt størst om efteråret og lavest om sommeren (rækkefølgen er efterår, forår, vinter og sommer) med i alt ca. 410 mm. Det er generelt ikke en region kendetegnet ved bjerge, der kunne fungere som barrierer, og som tillader tilstrømning af fugtig luft på grund af påvirkningen fra havet.

Den aktive vækstsæson ligger mellem april/maj og oktober. Den årlige gennemsnitstemperatur er ca. 11,4 °C. Det gennemsnitlige antal solskinstimer om året er 2 650 timer.

Evapotranspirationstallene viser et vanddeficit, når de sammenholdes med nedbørsdataene.

Klimaindeks og bioklimatiske indeks:

— De Martonne- og Emberger-klimaindekset: Halvtørt, middelhavstype

— Gaussens ombrothermiske diagrammer: Fire tørre måneder (juni-september)

— Köppens klimaklassifikation: Csb (tempereret klima med varme og tørre somre med en gennemsnitstemperatur i den varmeste måned på under 22 °C og mere end fire måneder med temperaturer på over 10 °C)

— Huglins indeks (heliotermisk potentiale): 1 940-2 000 grader

— Effektiv termisk integreral (Winkler): ca. 1 400-1 500 grader (zone II).

Disse værdier viser, at arealet er egnet til dyrkning af druesorter, der anvendes til fremstilling af kvalitetsvine. Oprindelsesbetegnelsen »Urueña« (BOB) er beliggende i ét, veldefineret mesoklima, der adskiller sig fra de andre treogtyve mesoklimaer, der findes i den selvstyrende region Castilla y León, og hvis relative egenskaber er formet af den læ og beskyttelse, som det nærliggende vindblæste plateau (> 110 m) og de nærliggende trug- og dalformede områder i bunden af dræningsnettet giver på østsiden.

8.3. Geologi, litologi og geomorfologi

Den klippetype (litologi), der findes i området »Urueña« (BOB), består af to tertiære materialer (rødt Belver-konglomerat og Tierra de Campos-facies SL) og kvartærtidsaflejringer (terrasser og dalbund). Det oprindelige materiale er stenet med en overflod af store klipper, der både forekommer spredt på overfladen (suppleret af kalksten fra sletten) og inden for jordbundsprofilen. Dette er en faktor, der har indflydelse på slutproduktets kvalitet. Cementeringen af de oprindelige materialer, der primært består af sandsten, og jordbundsdannelsen er hovedårsagen til, at området er isoleret af de geomorfologiske elementer, der giver det dets egenart.

Landskabsrelieffet er baseret på denne litostratigrafi, som former og indvirker på dræningsforholdene. Vandløbene Sequillo, Ermita og Veterinario indrammer det afgrænsede område. Morfologien af det landskabsrelief, der er resultatet heraf, er særegen og velegnet til fremstilling af kvalitetsvine, nemlig: blid med en let hældning mod dræningsstederne og en højde på mellem 710 og 720 meter over havet (der kun tegner sig for 1,8 % af overfladearealet i Castilla y León).

Den digitale terrænmodel og de vigtigste vandopsamlere i dræningsnettet viser betydningen af Sequillo-flodbækkenet, der er afgørende for det lave relief og det undersøgte områdes lette generelle hældning mod nord, og dets sekundære dræningsnet, som er domineret af vandløbet Veterinario mod vest og vandløbet Ermita mod øst, hvilket gør det muligt at bortlede vandet til de tre sider i hældningsretningen.

8.4. Jordbundsforhold

Når der gennemføres omfattende (meget detaljerede) jordbundsundersøgelser som i dette tilfælde, er den anvendte jordenhed den sidste kategori i klassifikationen (serien), da dette gør det muligt at fastslå og indkredse, hvordan hver enkelt specifik enhed skal håndteres. Jordbundsforholdene i området »Urueña« (BOB) er ret varierede, hovedsagelig på grund af litologien og landskabsrelieffet. Ud fra et deskriptivt synspunkt findes der imidlertid kun to jordbundsprofiler i det afgrænsede område, nemlig alfisoler [A/Bt/Bk (m)] og inceptisoler [A/Bk (m)], som begge er meget velegnede til vindyrkning.

Jordbunden i området har middel til lav frugtbarhed. Indholdet af organisk materiale er middel til lavt (0,75-1,5 %), kvælstofindholdet er lavt (< 1 %), og forholdet mellem kulstof og kvælstof er også lavt (< = 8 %). Det lave indhold af sporstoffer anses for at være en faktor, der påvirker kvaliteten. Det skal også bemærkes, at kationbytningskapaciteten (CEC) er middel til høj (10-25 cmol+/kg ler og/eller organisk materiale).

Der er kun ringe variation i kategorierne af jordbundsteksturer i området »Urueña« (BOB), hvor sandblandet svær lerjord er den fremherskende kategori. Der er ingen teksturer, som danner kontrast til denne kategori. Profilens ensartethed er en meget positiv egenskab, da den regulerer vandindholdet (ved at reducere afstrømningen) og temperaturen. Jordens afvandingskapacitet og manglen på variation i profilen, der begrænser afstrømningsmængden, betyder, at jorden i sidste ende absorberer fugt.

Jordens årlige gennemsnitstemperatur i en dybde af 50 cm er højere end 15 °C, men lavere end 22 °C (mesisk temperatur mellem 8 °C og 15 °C), og forskellen mellem sommer- og vintergennemsnittene er over 5 °C. De xeriske vandforhold betyder, at jorden er tør i mindst halvdelen af de dage, hvor jordens temperatur er over 5 °C (den er tør i mere end 45 på hinanden følgende dage i de fire måneder, der følger efter sommersolhverv, og fugtig i mere end 45 på hinanden følgende dage i de fire måneder, der følger efter vintersolhverv).

Jordbunden har god afvandingskapacitet. Overskydende vand ledes ret effektivt bort fra jorden på naturlig vis, hovedsagelig via floden Sequillo, som modtager vand fra vandløbene Veterinario og Ermita.

Det drejer sig kort sagt om konklusionerne af undersøgelsen af det fysiske miljø:

Skæringspunktet mellem de forskellige kort over de miljøfaktorer, der blev undersøgt (klima, klippetype, geologisk formation, hældningsgrad, orientering og jordbundsforhold), viser klart det geografiske miljøs særlige karakter og dets egnethed til fremstilling af vine af den krævede kvalitet gennem passende vinavlspraksis.

De parceller, der udgør det afgrænsede område, udgør en harmonisk helhed, og de specifikke data, der er fremkommet i forbindelse med de detaljerede undersøgelser, der er blevet gennemført i nogle af dem, kan også fuldt ud overføres på de omkringliggende parceller, da de har de samme klimatiske, geologiske, geomorfologiske og jordbundsmæssige karakteristika.

Det afgrænsede område har nogle særlige fælles karakteristika, der adskiller det fra andre områder, som har opnået oprindelsesbetegnelser i regionen.

8.5. Det geografiske områdes karakteristika. Menneskelige faktorer

Den vigtigste menneskelige faktor, der gør Urueña til noget særligt, er den unikke måde, hvorpå sorterne har tilpasset sig, primært som følge af den vinavlspraksis, der er blevet anvendt. Ud over Tempranillo har sorterne Merlot, Syrah og Cabernet Sauvignon også tilpasset sig perfekt til jorden.

Den omstændighed, at de udvalgte vinstokke har tilpasset sig så godt, bidrager til at mindske problemerne som følge af den moderate risiko for frost, der som oftest er et problem mellem oktober og slutningen af april (og varer fra slutningen af september til slutningen af maj i ekstreme år).

Med henblik på at minimere risiciene ved frost beskæres vinstokkene også sidst på vinteren, og arbejdet med bladbeskæring påbegyndes i slutningen af maj, hvor risikoen for frost er minimal. Jordbearbejdning foretages regelmæssigt for at forhindre, at ukrudtet breder sig.

Udblødning i forbindelse med forgæring ved lave temperaturer giver mulighed for stabile frugt- og sortsaromaer. Blandingen omrøres regelmæssigt under gæringen, hvilket muliggør en fremragende ekstraktion af polyphenol og farver.

8.6. Produktets egenskaber

Vine med betegnelsen »Urueña« (BOB) udmærker sig ved originaliteten i sorternes udtryk, og fordi de viser en meget positiv udvikling over tid, hvilket fremhæver de forskellige sorters aspekter og kompleksitet. De er stærke i munden med restsødme og har masser af struktur og meget stabile farver. De skiller sig ud ved deres balance, elegance og mineralske karakter, som giver dem en særpræget, unik personlighed.

»Urueña«-rosévinene har hindbærrøde nuancer og blålige nuancer af sorten Syrah, der tegner sig for den største andel af vindyrkningsarealet. Aromaer af frisk frugt er fremherskende i næsen sammen med visse noter af blomster og karamel. Tilstedeværelsen af røde frugter er mere karakteristisk for rosévine fremstillet af Tempranillo.

Rødvinene har en karakteristisk farveintensitet. De har en stor aromatisk kompleksitet på grund af kombinationen af de anvendte druesorter og er især karakteriseret ved deres rundhed og mangel på skarpe kanter.

8.7. Vekselvirkning mellem de naturlige og menneskelige faktorer og produktets egenskaber

Det afgrænsede område for »Urueña« (BOB) udgør en uafbrudt strækning. Som forklaret i de foregående afsnit adskiller den jordbund og det mikroklima, der kendetegner det, sig fra andre landskaber i det omkringliggende område. Det er kendt for sin vindyrkning, og de vine, der er resultatet heraf, har særlige, unikke egenskaber og kvaliteter, der hovedsagelig skyldes menneskelig indgriben i det pågældende miljø. Samspillet mellem de forskellige miljøfaktorer, der er blevet undersøgt (klima, litologi og jordbund), viser, at det fysiske miljø i Urueña er meget særegent. Valget af sorter og de dyrkningsmæssige beslutninger, der træffes på vingården, gør, at de vine, der produceres, er særprægede og af høj kvalitet. Dette understøttes af følgende betragtninger:

Den unikke karakter af de jordstykker, der udgør »Urueña« (BOB)-området, har en virkning, der er typisk for områdets »terroir«. Jordbunden med dens middel til lave frugtbarhed, middel til lave indhold af organisk materiale, lave kvælstofindhold og gode afvandingskapacitet resulterer i vine, der er rige på ekstrakter og anthocyaniner. Det lave indhold af sporstoffer anses for at være en faktor, der påvirker kvaliteten.

Vingårdens forskelligartede jordbund, som der er redegjort for i del a) ovenfor, er i sig selv et særkende, da den gør det muligt at fastslå og indkredse, hvordan hver enkelt enhed skal dyrkes, således at man kan få mest muligt ud af beliggenheden og opnå vine med større kompleksitet.

Dyrkningsforholdene og klimaet giver mulighed for en lang modningscyklus efter starten af modningen med betydelige udsving mellem dag- og nattemperaturer, hvilket fører til stabile og komplekse aromaer som følge af denne naturlige kontrol med druernes syreindhold. Syre-, alkohol- og strukturparametrene er velafbalancerede.

Druernes gode naturlige syrlighed fører til en langt bedre farvedefinition og -stabilitet, hvilket betyder, at de vine, der fremstilles, er bedre egnede til langtidslagring efter aftapningen. Den stærke farvedefinition er resultatet af de betydelige temperaturudsving om sommeren.

De druesorter, der dyrkes i »Urueña« (BOB)-området, finder deres sande udtryk der: Syrah-druen er usædvanlig kraftig og fed med restsødme, Cabernet Sauvignon-druen giver kraftige og velstrukturerede vine, Merlot-druen er meget aromatisk med en mild smag i munden, og sidst, men ikke mindst, har Tempranillo-druen, som er den mest udbredte druesort i området, meget frugtagtige noter og modnes godt ved fadlagring.

Udblødning i forbindelse med forgæringen ved lave temperaturer sikrer stabile frugtagtige og sortsaromaer. Blandingen omrøres regelmæssigt under gæringen, hvilket muliggør en fremragende ekstraktion af polyphenol og farver.

8.8. Af de grunde, der er redegjort for ovenfor, har det afgrænsede geografiske område for »Urueña« (BOB), der indgår i det afgrænsede område for den beskyttede geografiske betegnelse »Castilla y León«, karakteristika, der adskiller sig væsentligt fra dette. Det er også omgivet af nogle af de førende BOB’er i regionen Castilla y León, nemlig »Cigales« (BOB) mod nord, »Ribera del Duero« (BOB) mod nordøst, »Rueda« (BOB) og Toro (BOB) mod syd og »Arribes« (BOB) mod sydvest. Blandt disse er »Toro« (BOB)-området det, der ligger tættet på og minder mest om »Urueña« (BOB)-området. Selv om »Urueña«-vine har samme karakteristika som vine med den beskyttede geografiske betegnelse »Castilla y León«, har de også deres egne karakteristiske egenskaber, som ikke findes i de andre vine, der er omfattet af den beskyttede geografiske betegnelse, eller i »Toro« (BOB)-vinene. Disse særlige træk findes kun i det afgrænsede område (»pago« eller »vingård«) og ikke i det omkringliggende område, hvor der ikke findes nogen vindyrkningsarealer, fordi forholdene er forskellige.

Desuden adskiller kortet over druesorter for vine med betegnelsen »Urueña« (BOB) sig væsentligt fra de vigtigste sortskombinationer, der dyrkes på de nærmest beliggende vindyrkningsarealer. Den hvide sort Verdejo dominerer vine med betegnelsen »Rueda« (BOB) (som tegner sig for mere end 98 % af vindyrkningsarealet), mens Tempranillo-sorten (inkl. dens forskellige synonymer) i realiteten er den eneste afgrøde, der findes i vindyrkningsarealerne for vine med betegnelsen »Ribera del Duero« (BOB), »Toro« (BOB) og »Cigales« (BOB), og kortet over sorter for vine med betegnelsen »Arribes« (BOB) er helt anderledes og består af sorter, der er hjemmehørende i dette område. Sorterne Syrah, Cabernet Sauvignon og Merlot tegner sig for 75 % af det samlede vindyrkningsareal i »Urueña«-området, hvilket giver vinene en meget udpræget organoleptisk profil.

Nedenfor følger en sammenligning mellem »Urueña« (BOB) og »Castilla y León« (BGB) og »Toro« (BOB):

Røde druesorter

»Toro« (BOB): Tinta de Toro og Garnacha

»Castilla y León« (BGB): Sorter, der er tilladt i den selvstyrende region Castilla y León

»Urueña« (BOB): Syrah, Merlot, Cabernet Sauvignon, Tinta del País (Tinta de Toro)

Maksimalt udbytte (kg/ha)

»Toro« (BOB): 6 000-9 000

»Castilla y León« (BGB): 16 000

»Urueña« (BOB): 8 000

Ekstraktionsudbytte

»Toro« (BOB): 70 %

»Castilla y León« (BGB): 75 %

»Urueña« (BOB): 70 %

Minimumsalkoholindhold (% vol.)

»Toro« (BOB): 12,5

»Castilla y León« (BGB): 11

»Urueña« (BOB): 13

Gennemsnitligt alkoholindhold (% vol.)

»Toro« (BOB): 15

»Castilla y León« (BGB): 13

»Urueña« (BOB): 14

Totalt gennemsnitligt syreindhold udtrykt i vinsyre (g/l)

»Toro« (BOB): 4

»Castilla y León« (BGB): 4,5

»Urueña« (BOB): 5

Organoleptiske egenskaber

»Toro« (BOB): aromatisk og velstruktureret

»Castilla y León« (BGB): frisk og frugtagtig

»Urueña« (BOB): elegant og velafbalanceret med restsødme

Endelig er der for øjeblikket kun én producent (en enkelt vingård) i det afgrænsede område for »Urueña« (BOB), hvilket er grunden til, at denne producent indgiver denne ansøgning. Der er for øjeblikket ingen andre vinavlere eller vinproducenter, der kan tilslutte sig ansøgningen om registrering, så der er ingen mulighed for at oprette en producentsammenslutning på nuværende tidspunkt. Nye vinavlere og vinproducenter kunne imidlertid etablere sig på de parceller, som ansøgeren ikke ejer (bemærk, at disse parceller udgør et areal på 45,96 ha, som tilhører forskellige ejere), og de ville dermed opfylde kravene til vinprodukter, der er omfattet af betegnelsen »Urueña« (BOB).

9. Andre vigtige betingelser (emballering, mærkning og andre krav)

Retlig ramme:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Den traditionelle benævnelse »Vino de pago« [vin fra én vingård] kan anvendes til mærkning af vinene i stedet for benævnelsen »Denominación de Origen Protegida« [beskyttet oprindelsesbetegnelse].

Årgangen skal anføres på etiketten på vine med betegnelsen »Urueña« (BOB), også selv om vinene ikke er lagrede.

Vine med betegnelsen »Urueña« (BOB) kan mærkes »envejecido en roble« [lagret på fad] eller »roble« [fad], forudsat at de opfylder betingelserne i den relevante lovgivning.

Link til produktspecifikationen

www.itacyl.es/documents/20143/342640/PCC+DOP+URUE%C3%91A_rev+1_CCa.docx/d4d57633-aeac-c256-60bd-75ea5ba7a4f0

(1) EUT L 9 af 11.1.2019, s. 2.